Nadia terug op kykNET | rooi rose Nadia terug op kykNET | rooi rose
Die bekende aktrise Nadia Valvekens is tans in die reeks Alles Malan te sien. Sy vertel vir Maryke Roberts meer van hierdie veelvlakkige rol
Die gewilde reeks, Alles Malan se tweede seisoen is tans op kykNET te sien en Nadia Valvekens speel die rol van Tessa, die Malans se oudste seun, Frik, se vrou. Nadia het al verskeie rolle vertolk en is veral bekend vir haar rol as Pippa Venter in Binnelanders. In Alles Malan is Nadia ma van twee kinders en haar gesin het in die eerste seisoen ná agt jaar in Engeland teruggekeer Paarl toe om die familie-onderneming, Malan Vervoer, by sy pa oor te neem.
Frik wat deur Ivan Zimmerman gespeel word, is die oudste van Derik en Brenda se twee seuns. Hy en Tessa se kinders is Elani, gespeel deur Greteli Fincham en hul aangenome seun, Freek, gespeel deur Matheo Olivier.
Tessa het haar baie suksesvolle loopbaan as prokureur agtergelaat en het haar nuwe rol as voltydse ma ontgin. Aanvanklik het sy verlore gevoel, maar sy het weldra die wonder van mawees en daar wees vir haar gesin, ontdek.
Nadia vertel dit was vir haar maklik om met die selfopofferende rol te identifiseer en om sterk te probeer bly in 'n gesin waar als uitmekaar val. "My ma was 'n enkelma en 'n goeie voorbeeld van 'n vrou wat baie vir haar twee kinders opgeoffer het om ons groot te maak en deur universiteit te kry. As oudste van twee susters en my ma wat soveel balle in die lug moes hou, moes ek soms intree en help. Ek kon dus inspirasie daaruit put."
Nadia sê daar is heelwat ooreenkomste tussen haar eie lewe en Tessa se karakter, want sy is ook 'n sterk vrou en baie loopbaangeoriënteerd. "Ek is ook baie familievas en daar is min goed wat my sal stuit om dit te bereik waarop ek my visier gestel het."
Tessa word die primêre broodwinner en sy verloor haarself in die proses. Baie vroue bevind hulle in dieselfde bootjie.
Nadia sê 'n rol soos Tessa is nodig omdat ons in moderne tye baie meer beroepsvroue in hoë poste sien, wat gesinsvrou én suksesvolle loopbane uitleef. "Dis oukei om te besef ons is net mens, ons maak foute, soms maak ons verkeerde besluite en dis deel van die lewe."
Nadia bring graag tyd met familie op Heroldsbaai deur, maar sy vertel dat vanjaar se chaos haar teen vroeg Desember nog besluiteloos gelaat het oor hoe die feestyd gaan lyk.
Nadia se aanlyn dramakursusse gaan in die nuwe jaar voort en belangstellendes kan deur haar sosiale media blaaie by Interact bespreek.
Sy glo nie regtig aan Nuwejaarsvoornemens nie, want sy glo 'n mens moet in die oomblik leef. "Elke dag moet 'n Nuwejaarsvoorneme wees. Be the best version of yourself every day."